钦定古今图书集成/明伦汇编/人事典/第069卷 > 清暑笔谈 > 《贵公子咏》元·德明
## 钦定古今图书集成/明伦汇编/人事典/第069卷 > 清暑笔谈 > 《贵公子咏》元·德明

高堂红烛鼓声齐，舞遍纤腰月未西。一曲“缠头”一双
锦，骅骝空自惜障泥。

《史记·五帝本纪》：“帝尧者，富而不骄，贵而不舒。”

《庄子天地篇》：“‘尧观乎华，华封人曰：‘嘻，圣人！请祝圣人，
使圣人富’。”尧曰：“辞’。封人曰：‘富人之所欲也，女独不欲，
何邪’？尧曰：‘富则多事，非所以养德也。故辞’。封人曰：‘始
我以女为圣人邪？今然君子也，富而使人分之，则何
事之有’？”

《史记·鲁世家》：周公戒伯禽曰：“我文王之子，武王之弟，
成王之叔父，我于天下亦不贱矣。”

《管仲传》：“仲既相齐，富拟于公室，有三归反坫，齐人不
以为侈。”

《左传襄公十五年》：“宋人或得玉，献诸子罕，子罕弗受。
献玉者曰：‘小人怀璧，不可以越乡，纳此以请死也’。子
罕寘诸其里，使玉人为之攻之，富而后使复其所。”按
注“卖玉得富。”

二十三年，季氏以公鉏为马正，愠而不出。闵子马见
之曰：“子无然。祸福无门，唯人所召。为人子者，患不孝，
不患无所。敬共父命，何常之有？若能孝敬，富倍季氏
可也；奸回不轨，祸倍下民可也。”公鉏然之。敬共朝夕，
恪居官次。季孙喜，使饮己酒，而以具往，尽舍旃。故公
鉏氏富。

二十八年，庆封奔吴。吴句馀予之朱方，聚其族焉而
居之，富于其旧。子服惠伯谓叔孙曰：“天殆富淫人，庆
封又富矣。”穆子曰：“善人富谓之赏，淫人富谓之殃。天
其殃之也，其将聚而歼旃。”

《晏子杂下篇》：庆氏亡，分其邑与晏子邶殿，其鄙六十，
晏子勿受。子尾曰：“富者，人之所欲也，何独弗欲？”晏子
对曰：“庆氏之邑足欲故亡。吾邑不足欲也，益之以邶
殿，乃足欲。足欲，亡无日矣。在外不得宰吾一邑，不受
邶殿，非恶富也，恐失富也。且夫富如布帛之有幅焉，
为之制度，使无迁也。夫生厚而用利，于是乎正德以”
幅之，使无黜慢，谓之“幅利。”利过则为败，吾不敢贪多，
所谓“幅”也。

《左传昭公元年》：楚子干奔晋，从车五乘。叔向使与秦
公子同食，皆百人之饩。赵文子曰：“秦公子富。”叔向曰：
“底禄以德，德钧以年，年同以尊。公子以国，不闻以富。”
《孔子家语子贡问篇》：“南宫敬叔以富得罪于定公，奔
卫，卫侯请复之，载其宝以朝。夫子闻之曰：‘若是其货
也，丧不若速贫之愈也’。”子游侍曰：“‘敢问何谓如此’？孔”
子曰：“富而不好礼，殃也。敬叔以富丧矣，而又弗改，吾
惧其将有后患也。”敬叔闻之，骤如孔氏，而后循礼施
散焉。

《左传定公十三年》：卫公叔文子朝而请享灵公，退见
史䲡而告之。史䲡曰：“子必祸矣。子富而君贫，罪其及
子乎？”文子曰：“然。吾不先告子，是吾罪也。君既许我矣，
其若之何？”史䲡曰：“无害子臣可以免；富而能臣，必免
干难，上下同之。戌也骄，其亡乎？富而不骄者鲜，吾惟
子之见，骄而不亡者，未之有也，戌必与焉。”及文子卒，
卫侯始恶于公叔戌，以其富也。

哀公五年，郑驷秦富而侈，嬖大夫也，而常陈卿之车
服于其庭，郑人恶而杀之。子思曰：“《诗》曰：‘不解于位，民
之攸暨’。不守其位而能久者，鲜矣。《商颂》曰：‘不僭不滥，
不敢怠皇命以多福’。”

《史记仲尼弟子传》：“子贡好废举，与时转货赀，常相鲁
卫，家累千金。”

《货殖传》：“子赣既学于仲尼，退而仕于卫，废著鬻财于
曹、鲁之间。七十子之徒，赐最为饶益。原宪不厌糟糠，
匿于穷巷。子贡结驷连骑，束帛之币以聘享诸侯。所
至，国君无不分庭与之抗礼。夫使孔子名布扬于天
下者，子贡先后之也。此所谓得势而益彰者乎？”
《列子杨朱》篇：“卫端木叔者，子贡之世也。藉其先赀，家
累万”金，不治世故，放意所好，其生民之所欲为，人意
之所欲玩者，无不为也。无不玩也，墙屋台榭，园囿池
沼，饮食车服，声乐嫔御，拟齐、楚之君焉。至其情所欲
好，耳所欲听，目所欲视，口所欲尝，虽殊方偏国，非齐
土之所产育者，无不必致之，犹藩墙之物也。及其游
也，虽山川阻险，涂迳修远，无不必之，犹人“之行咫步
也。宾客在庭者日百数，庖厨之下，不绝烟火；堂庑之
上，不绝声乐。奉养之馀，先散之宗族；宗族之馀，次散
之邑里；邑里之馀，乃散之一国。行年六十，气干将衰，
弃其家事，都散其库藏珍宝、车服妾媵，一年之中尽
焉。不为子孙留财。及其病也，无药石之储；及其死也无瘗埋之资。一国之人受”其施者，相与赋而藏之，反
其子孙之财焉。禽骨釐闻之，曰：“端木叔，狂人也，辱其
祖矣。”段干生闻之，曰：“端木叔，达人也，德过其祖矣。”其
所行也，其所为也，众意所惊，而诚理所取。卫之君子
多以礼教自持，固未足以得此人之心也。

《史记货殖传》：“范蠡既雪会稽之耻，乃喟然而叹曰：‘计
然之策，七越用其五而得意。既已施于国，吾欲用之
家’。乃乘扁舟浮于江湖，变名易姓，适齐为鸱夷子皮，
之陶为朱公。朱公以为陶天下之中，诸侯四通，货物
所交易也，乃治产积居与时逐而不责于人。故善治
生者，能择人而任时，十九年之中，三致千金，再分散”，
与贫交，疏昆弟。此所谓富，好行其德者也。后年衰老
而听子孙，子孙修业而息之，遂至巨万。故言富者皆
称陶朱公。

《拾遗记》：“范蠡相越日，致千金家僮闲筭术者万人，收
四海难得之货，盈积于越都以为器，铜铁之类积如
山之阜，或藏之井堑，谓之宝井”，奇容丽色，溢于闺房，
谓之“游宫”，历古以来未之有也。

《史记货殖传》：“猗顿用盬盐起。”按注：“《孔丛》曰：‘猗顿，鲁之
穷士也。耕则常饥，桑则常寒。闻朱公富，往而问术焉。
朱公告之曰：‘子欲速富，当畜五挬’。于是乃适西河，大
畜牛羊于猗氏之南。十年之间，其息不可计，赀拟王
公，驰名天下，以兴富于猗氏，故曰猗顿’。”

《列子说符篇》：虞氏者，梁之富人也。家充殷盛，钱帛无
量，财货无訾。登高楼，临大路，设乐陈酒击博，楼上侠
客相随而行。楼上博者射明琼张中，反两㩉鱼而笑，
飞鸢适坠其腐鼠而中之。侠客相与言曰：“虞氏富乐
之日久矣，而常有轻易人之志。吾不侵犯之，而乃辱
我以腐鼠，此而不报，无以立慬于天下。请与若等戮
力一志，率徒属必灭其家。”为等。伦皆许诺。至期日之
夜，聚众积兵，以攻虞氏，大灭其家。

《韩子内储说篇》：“靖郭君相齐，与故人久，语则故人富。”
《史记苏秦传》：“苏秦为从约长，并相六国。北报赵王，乃
行过雒阳，车骑辎重，诸侯各发使送之甚众，拟于王
者。周显王闻之，恐惧，除道使人郊劳苏秦之昆弟妻
嫂，侧目不敢仰视，俯伏侍取食。苏秦笑谓其嫂曰：‘何
前倨而后恭也’？嫂委蛇蒲服，以面掩地而谢曰：‘见季
子位高金多也’！”苏秦喟然叹曰：“此一人之身，富贵则
亲戚畏惧之，贫贱则轻易之，况众人乎！且使我有雒
阳负郭田二顷，吾岂能佩《六国相》印乎？”于是散千金
以赐宗族朋友。

《货殖传》：“邯郸郭纵，以铁冶成业，与王者埒富。”

乌氏倮畜牧，及众斥卖，求奇缯物，间献遗戎王，戎王
什倍其偿与之畜，畜至用谷量马牛。秦始皇帝令倮
比封君，以时与列臣朝请。

巴蜀寡妇清，其先得丹穴，而擅其利数世，家亦不訾。
清，寡妇也，能守其业，用财自卫，不见侵犯。秦皇帝以
为贞妇而客之，为筑女怀清台。

蜀卓氏之先，赵人也，用铁冶富。秦破赵，迁卓氏。卓氏
见虏略，独夫妻推辇行诣迁处。诸迁虏少有馀财，争
与吏求近处。处葭萌，唯卓氏曰：“此地狭薄。吾闻汶山
之下沃野，下有蹲鸱，至死不饥。民工于市，易贾。”乃求
远迁。致之临邛，大喜，即铁山鼓铸，运筹策，倾滇、蜀之
民，富至僮千人，田池射猎之乐拟于人君。

宛，孔氏之先，梁人也，用铁冶为业。秦伐魏，迁孔氏南
阳。大鼓铸，规陂池，连车骑，游诸侯，因通商贾之利，有
“游闲公子”之赐与名。然其赢得过当，愈于纤啬，家致
富数千金，故南阳行贾尽法孔氏之雍容。鲁人俗俭
啬，而曹邴氏尤甚，以铁冶起，富至巨万。然家自父兄
子孙约，俛有拾，仰有取，贳贷行贾遍郡国。邹、鲁以其
故多去文学而趋利者，以《曹邴氏》也。

齐俗贱奴虏，而刁间独爱贵之。桀黠奴人之所患也，
唯刁间收取，使之逐鱼盐商贾之利，或连车骑交守
相，然愈益任之，终得其力，起富数千万。故曰：“宁爵毋
刁”，言其能使豪奴自饶而尽其力。

周人既纤，而师史尤甚，转毂以百数，贾郡国，无所不
至。洛阳街居在齐秦楚赵之中，贫人学事富家，相矜
以久贾，数过邑不入门。设任此等，故师史能致七千
万。

程郑，山东迁虏也。亦冶铸贾，椎髻之民。富埒卓氏，俱
居临邛。

宣曲任氏之先为督道仓吏。秦之败也，豪杰皆争取
金玉，而任氏独窖仓粟。楚汉相距荥阳也，民不得耕
种，米石至万，而豪杰金玉尽归任氏，任氏以此起富。
富人争奢侈，而任氏折节为俭，力田畜。田畜，人争取
贱贾，任氏独取贵善，富者数世。然任公家约，非田畜
所出弗衣食，公事不毕，则身不得饮酒食肉。以此为
闾里率，故富而主上重之。

塞之斥也，唯桥姚已致马千匹，牛倍之，羊万头，粟以
万锺计。

吴、楚七国兵起，时长安中列侯封君行从军旅，赍贷子钱，子钱家以为侯邑，国在关东，关东成败未决，莫
肯与。唯无盐氏出捐千金贷，其息什之。三月，吴楚平，
一岁之中，则无盐氏之息什倍，用此富拟关中。
《梁孝王世家》：孝王未死时，财以巨万计，不可胜数。及
死，藏府馀黄金尚四十馀万斤，他财物称是。

《武安侯田蚡传》：“武安滋骄，治宅甲诸第，田园极膏腴，
而市买郡县器物相属于道。前堂罗钟鼓，立曲旃，后
房妇女以百数，诸侯奉金玉狗马玩好不可胜数。”
《灌夫传》：“夫字仲孺，颍阴人也。家累数千万，食客日数
十百人，陂池田园，宗族宾客为权利，横颍川。”

《外戚世家补传》：“卫青，字仲卿，以大将军封为长平侯，
四子：长子伉为侯世子。侯世子常侍中，贵幸，其三弟
皆封为侯，各千三百户，一曰阴安侯，二曰发干侯，三
曰宜春侯，贵震天下。时平阳主寡居，当用列侯尚主。
主与左右问长安中列侯可为夫者，皆言大将军可。
主笑曰：‘此出吾家，常使令骑从我出入耳，奈何用为
夫乎’？”左右侍御者曰：“今大将军姊为皇后，三子为侯，
富贵震动天下，主何以易之乎？”

《汉书石奋传》：“奋为太子太傅，徙为诸侯相。奋长子建，
次甲，次乙，次庆，皆以驯行孝谨，官至二千石。于是景
帝曰：‘石君及四子皆二千石，人臣尊宠，举集其门。乃
号奋为万石君。孝景季年，万石君以上大夫禄归老
于家。建元二年，长子建为郎中令，少子庆为内史。建
老白首，万石君尚无恙。元朔五年卒。建哭泣哀思，岁’”
馀亦死。庆为太仆。元狩元年，上立太子，选群臣可傅
者，庆自沛守为太子太傅，七岁迁御史大夫。元鼎五
年，丞相赵周免。制诏：“御史万石君，先帝尊之，子孙至
孝，其以御史大夫庆为丞相。”封牧丘侯。庆为丞相时，
诸子孙为小吏至二千石者十三人。

《汲黯传》：“黯姊子司马安文深巧善宦，四至九卿，以河
南太守卒。昆弟以安故，同时至二千石十人。”

《杜周传》：“周为御史大夫。始周为廷史，有一马，及久任
事，列三公，而两子夹河为郡守，家赀累巨万矣。”
《金日䃅传》赞：“日䃅勒功上将，传国后嗣，七世内侍，何
其盛也。”

《疏广传》：“地节三年，立皇太子，选广为太傅，兄子受为
少傅。太子每朝因进见，太傅在前，少傅在后，父子并
为师傅，朝廷以为荣。”

《张安世传》：“安世以父子封侯，在位太盛，乃辞禄，诏都
内别藏张氏无名钱以百万数，安世尊为公侯，食邑
万户。然身衣弋绨，夫人自纺绩，家童七百人，皆有手
技作事，内治产业累积纤微，是以能殖其货，富于大
将军光。”

《小学绀珠》，“汉张安世子孙相继，自宣元以来，为侍中、
中常侍、诸曹、散骑、列校尉十馀人。”

《搜神记》：汉宣帝时，南阳阴子方者，性至孝，积恩好施，
喜祀灶。腊日晨炊而灶神形见，子方再拜受庆，家有
黄羊，因以祀之。自是已后，暴至巨富，田七百馀顷，舆
马仆隶，比于邦君。子方尝言：“我子孙必将彊大，至识
三世，而遂繁昌。家凡四侯，牧守数十，故后子孙常以
腊日祀灶而荐黄羊焉。”
《汉书·刘德传》：“德宽厚好施，生”每行京兆尹事，多所平
反。罪人家产过百万，则以赈昆弟、宾客食饮，曰：“富民
之怨也。”

《史丹传》：“鸿嘉元年，封丹为武阳侯。丹尽得父财，身又
食大国邑，重以旧恩，数见褒赏，赏赐累千金，僮奴以
百数，后房妻妾数十人。”

《张禹传》：“禹为相，天子数加赏赐，前后数千万。禹为人
谨厚，内殖货财，家以田为业，及富贵，多买田至四百
顷，皆泾渭溉灌极膏腴，上贾他财物称是。”

《李寻传》：帝舅曲阳侯王根为大司马骠骑将军，厚遇
寻。寻说根曰：“将军一门九侯，二十朱轮，汉兴以来，臣
子贵盛，未尝至此。”

《五行志》：“帝元舅大司马大将军王凤用事，封凤母弟
崇为安成侯，食邑万户，庶弟谭等五人赐爵关内侯，
食邑三千户，复益封凤五千户，悉封谭等为列侯，是
谓五侯。”

《甯成传》：成为中尉，抵罪归家，称曰：“仕不至二千石，贾
不至千万，安可比人乎？”迺贳貣陂田千馀顷，假贫民
役使数千家。数年会赦，致产数千万。为任侠，持吏长
短，出从数十骑。其使民威重于郡守。

《西京杂记》：“茂陵富人袁广汉，藏镪巨万，家僮八九百
人，于北邙山下筑园，东西四里，南北五里，激流水注
其内。构石为山，高十馀丈，连延数里，养白鹦鹉、紫鸳
鸯、牦牛、青兕，奇禽怪兽，委积其间。积沙为洲屿，激水
为波潮。其中致江鸥海鹤，孕雏产𪃟，延蔓林池，奇树
异草，靡不具植。屋皆徘徊连属，重阁修廊，行之移晷”，
不能遍也。

《论衡佚文篇》：“扬子云作《法言》，蜀富人赍钱千万，愿载
于书。子云不听。夫富无仁义之行，圈中之鹿，栏中之
牛也《西京杂记》：“文帝时，邓通得赐蜀铜山，听得铸钱，文字
肉好，皆与天子钱同，故富侔人主。”

《汉书班固叙传》：“始皇之末，班壹避地于楼烦，致马牛
羊数千群。值汉初定，与民无禁。当孝惠、高后时，以财
雄边。”

《戴良传》：良曾祖父遵，字子高，平帝时为侍御史。家富，
好给施，尚侠气，食客常三四百人。时人为之语曰：“关
东大豪戴子高。”

《后汉书冯勤传》：“勤曾祖父杨，宣帝时为弘农太守，有
八子，皆为二千石，赵魏间荣之，号曰万石君焉。”
《樊宏传》：“宏字靡卿，南阳湖阳人也。世祖之舅。其先周
仲山甫封于樊，因而氏焉。为乡里著姓。父重，字君云。
世善农稼，好货殖。重性温厚，有法度，三世共财，子孙
朝夕礼敬，常若公家。其营理产业，物无所弃，课役童
隶，各”得其宜，故能上下戮力，财利岁倍。至乃开广田
土三百馀顷。其所起庐舍，皆有重堂高阁，陂渠灌注。
又池鱼牧畜，有求必给。尝欲作器物，先种梓漆，时人
嗤之。然积以岁月，皆得其用，向之笑者，咸求假焉，赀
至巨万，而赈赡宗族，恩加乡闾。外孙何氏，兄弟争财，
重耻之，以田二顷解其忿讼，县中称美，推为三老。年
八十馀终。其素所假贷人间数百万，遗令焚削文契。
债家闻者皆惭，争往偿之。诸子从敕，竟不肯受。
《水经注》：湖阳东城中有二碑，似是樊重碑，悉载故吏
人名。司马彪曰：“仲山甫封于樊，因氏国焉。”爰自宅阳，
徙居湖阳，能治田，殖至三百顷。起庐舍，高楼连阁，陂
池灌注，竹木成林，六畜放牧，鱼蠃梨果，檀棘桑麻，闭
门成市，兵弩器械，赀至百万。其兴工造作，为无穷之
巧，不可言富。拟封君，世祖之少，数归外氏，及之长安
受业，赍送甚至。世祖即位，追爵敬侯，诏湖阳为重立
庙，置吏奉祠。

《后汉书郭躬传》：“郭氏自弘后数世皆传法律，子孙至
公者一人，廷尉七人，侯者三人，刺史、二千石、侍中、郎
将者二十馀人，侍御史、正、监平者甚众。”

《邓禹传》：“邓氏自中兴后，累世宠贵，凡侯者二十九人，
公二人，大将军以下十三人，中二千石十四人，列校
二十二人，州牧郡守四十八人，其馀侍中、将、大夫、郎、
谒者不可胜数，东京莫与为比。”

《窦融传》：“融长子穆，尚内黄公主，代友为城门校尉。穆
子勋，尚东海恭王彊女泚阳公主。友子固，亦尚光武
女涅阳公主。显宗即位，以融从兄子林为护羌校尉。
窦氏一公、两侯、三公主、四二千石，皆相与并时。自祖
及孙，官府邸第，相望京邑，奴婢以千数，于亲戚功臣
中莫与为比。”

《耿弇传》：“弇父况疾病，弇兄弟六人皆垂青紫，省视医
药，当代以为荣。”

《马援传》：“援子防兄弟贵盛，奴婢各千人已上，资产巨
亿，皆买京师膏腴美田。又大起第观，连阁临道，弥亘
街路，多聚声乐，曲度比诸郊庙，宾客奔凑，四方毕至。
京兆杜笃之徒数百人，常为食客居门下刺史守令
多出其家，岁时赈给，乡闾故人，莫不周给。”

《秦彭传》：彭字伯平，扶风茂陵人也。自汉兴之后，世位
相承，六世祖袭为颍川太守，与群从同时为二千石
者五人，故三辅号曰“万石秦氏。”

《孔昱传》：“昱字元世，鲁国鲁人也。七世祖霸，成帝时历
九卿，封褒成侯。自霸至昱，爵位相系，其卿相牧守五
十三人，列侯七人。”

《折像传》：“像字伯式，广汉雒人也。其先张江者，封折侯，
曾孙国为郁林太守，徙广汉，因封氏焉。国生像，国有
赀财二亿，家僮八百人。像幼有仁心，不杀昆虫，不折
萌芽，能通京氏《易》，好黄老言。及国卒，感多藏厚亡之
义，乃散金帛资产，周施亲疏。或谏像曰：‘君三男两女，
孙息盈前，当增益产业，何为坐自殚竭乎’？”像曰：“昔斗
子文有言：我乃逃祸，非避富也。吾门户殖财日久，盈
满之咎，道家所忌。今世将衰，子又不才，不仁而富，谓
之不幸。墙隙而高，其崩必疾也。智者闻之咸服焉。”
《梁冀传》：冀大起第舍，冀妻孙寿亦对街为宅，殚竭土
木，互相夸竞，堂寝皆有阴阳奥室，连房洞户，柱壁雕
镂，加以铜漆，窗牖皆有绮疏青琐，图以云气仙灵，台
阁周通，更相临望。飞梁石磴，凌跨水道，金玉珠玑，异
方珍怪，充积藏室，远致汗血名马。又广开园囿，采土
筑山，十里九坂，以象二崤。深林绝涧，有若自然，奇禽
驯兽，飞走其间。冀寿共乘辇车，张羽盖，饰以金银。游
观第内，多从娼妓，鸣钟吹管，酣讴竟路，或连继日夜，
以骋娱恣。客到门不得通，皆请谢门者，门者累千金。
又多拓林苑，禁同王家，西至弘农，东界荥阳，南极鲁
阳，北达河、淇，包含山薮，远带丘荒，周旋封域，殆将千
里。冀一门前后七封侯，三皇后，六贵人，二大将军，夫
人女食邑称君者七人，尚公主三人，其馀卿、将、尹、校
五十七人，在位二十馀年，穷极满盛，威行内外，百寮
侧目，莫敢违命。

《三辅决录》：平陵士孙奋，字景卿，少为郡五官掾，起宅得钱赀至一亿七千万，富闻京师。而性俭吝，常宿客
舍，雇钱甚少。主人曰：“君士大夫，惜钱如此，欲作士孙
景卿耶？”不知实是景卿从子端，梁冀掾。冀素闻奋富
且吝，乃从奋贷钱五千万。奋知冀贪暴，畏之，以三千
万与冀，大怒，乃告郡，诈认奋母为守官藏婢，云“盗白
珠十斛，紫金千万，收拷奋兄弟死狱中，财赀尽没。”
《后汉书耿恭传》：“耿氏自中兴已后迄建安之末，大将
军二人，将军九人，卿十三人，尚公主三人，列侯十九
人，中郎将、护羌校尉及刺史二千石数十百人”，遂与
汉兴衰云。

《袁安传》：“安子京，京子汤，汤子逢，逢弟隗，少历显官，先
逢为三公。时中常侍袁赦，隗之宗也，用事于中，以逢、
隗世宰相家，推崇以为外援，故袁氏贵宠于世，富奢
甚，不与他公族同。”

《拾遗记》：郭况，光武皇后之弟也。累金数亿，家僮四百
馀人，以黄金为器，攻冶之声，震于都鄙，时人谓郭氏
之室，不雨而雷，言其铸锻之声盛也。庭中起高阁长
庑，置衡石于其上，以称量珠玉也。阁下有藏金窟，列
武士以卫之，错杂宝以饰台榭，悬明珠于四垂，昼视
之如星，夜望之如月。里语曰：“洛阳多钱郭氏室，夜月”
昼星富无匹。其内宠者，皆以玉器盛食，故东京谓郭
氏家为“琼厨金穴。”况小心畏慎，虽居富势，闭门优游，
未曾干世事，为一时之智也。

《魏典略》：公沙穆字文人，北海胶东人也。体履清直，兼
学多文，隐居东莱山中。桓帝时，有富人王仲者，谓穆
曰：“今多以赀仕，吾奉子以百万，唯子所用。”穆答曰：“斯
意厚矣。夫富贵在天，得之有命，以贿求爵，奸莫大焉。”
郡举孝廉，除郎中，以高第为光禄主簿。

《魏志袁绍传》：“绍高祖父安为汉司徒，自安以下，四世
居三公位，由是势倾天下。”

《后汉书杨修传》：“自震至彪，四世太尉，德业相继，与袁
氏俱为东京名族云。”

《魏志董卓传》：“卓筑郿坞，高与长安城埒，积谷为三十
年储，云事成雄据天下，不成守此足以毕老。”注：“《英雄
记》曰：郿坞中金有二三万斤，银八九万斤，珠玉锦绣
奇玩杂物，皆山崇阜积，不可知数。”

《温恢传》：恢父恕为涿郡太守卒。恢年十五，送丧还归
乡里，内足于财，恢曰：“世方乱，安以富为？”一朝尽散，振
施宗族。州里高之，比之郇越。

《张既传》注《魏略》曰：“既世单家富，为人有容仪。少小工
书疏，为郡门下小吏而家富，自惟门寒，念无以自达，
乃常畜好刀笔及版奏，伺诸大吏有乏者辄给与，以
是见识焉。”

《崔琰传》注：《魏略》曰：娄圭，字子伯。《吴书》曰：曹公宠秩子
伯，家累千金，曰：“娄子伯富乐于孤，但势不如孤耳。”
《英雄记钞》：曹纯，字子和。年十四而丧父，与同产兄仁
别居，承父业，富于财，僮仆人客以百数。纯纲纪督御，
不失其理，乡里咸以为能。

《蜀志麋竺传》：“竺祖世货殖，僮客万人，赀产钜亿。”
《吴志士燮传》：“燮迁交趾太守，弟壹领合浦太守，次弟
徐闻令䵋领九真太守，䵋弟武领南海太守。燮兄弟
并为列郡，雄长一州，偏在万里，威尊无上，出入鸣钟
磬，备具威仪，笳箫鼓吹，车骑满道，胡人夹毂，焚烧香
者常有数十，妻妾乘辎軿，子弟从兵骑，当时贵重，震
服百”蛮尉他不足逾也。

《鲁肃传》：“肃富于财，性好施与。尔时天下已乱，肃不治
家事，大散财货，摽卖田地，以赈穷敝，结士为务，甚得
乡邑欢心。周瑜为居巢长，将数百人，故过候肃，并求
资粮。肃家有两囷米各三千斛，肃乃指一囷与周瑜，
瑜益知其奇也，遂与同行到吴，时孙策已薨，权尚住
吴，瑜因荐肃才宜佐时，当广求其比，以成功业，不可
令去也。”权即见肃，与语，甚悦之。张昭非肃，权不以介
意。赐肃母衣服帷帐，居处杂物，富拟其旧。

《魏志曹洪传》：“洪家富而性吝啬，文帝少时，假求不称，
常恨之，遂以舍客犯法，下狱当死，群臣并救，莫能得。
卞太后谓郭后曰：‘令曹洪今日死，吾明日敕帝废后
矣’。于是泣涕屡请，乃得免官削爵土。”按注《魏略》曰：“文
帝收洪时，曹真在左右，请之曰：‘今诛洪，洪必以真为
谮也’。帝曰：‘我自治之，卿何豫也’？会卞太后责怒帝，言
‘梁沛之间非子廉无有今日’。”诏乃释之，犹尚没入其
财产。太后又以为言，后乃还之。初，太祖为司空时，以
己率下，每岁发调，使本县平赀。于时谯令平洪赀财
与公家等，太祖曰：“我家赀那得如子廉邪！”文帝在东
宫，尝从洪贷绢百匹，洪不称意。及洪犯法，自分必死，
既得原喜，上书谢曰：“臣少不由道，过”在人伦，长窃非
任，遂蒙含贷。性无检度知足之分，而有豺狼无厌之
质。老惛倍贪，触突国网，罪迫三千，不在赦宥，当就辜
诛，弃诸市朝，犹蒙天恩，骨肉更生。臣仰视天日，愧负
灵神，俯惟愆阙，惭愧怖悸，不能《雉经》，以自裁割，谨涂
颜阙门，拜章陈情。

魏文帝《典论》：“雒阳郭珍，居财巨亿，每暑夏召客，侍婢数千，盛装饰，披罗縠，使之进酒。”

《吴志诸葛瑾传》注：《吴书》曰：“初，瑾为大将军，而弟亮为
蜀丞相，二子恪、融皆典戎马，督领将帅。族弟诞又显
名于魏，一门三方为冠盖，天下荣之。”

《孙𬘭传》：“𬘭迁大将军、假节，封永宁侯。负贵倨傲，多行
无礼。使弟威远将军据，入苍龙宿卫，弟武卫将军恩，
偏将军干，长水校尉闿，分屯诸营，欲以专朝自固。亮
内嫌𬘭，𬘭废亮，征立琅邪王休。休以大将军为丞相、
荆州牧，食五县。恩为御史大夫、卫将军据，右将军，皆
县侯；干杂号将军、亭侯，闿亦封亭侯。𬘭一门五侯，皆”
典禁兵，权倾人主，自吴国朝臣，未尝有也。

孙亮《全夫人传》：“夫人，全尚女也。夫人立为皇后，以尚
为城门校尉，封都亭侯，代滕引为太常，卫将军，进封
永平侯，录尚书事。时全氏侯有五人，并典兵马，其馀
为侍郎骑都尉，宿卫左右。自吴兴外戚，贵盛莫及。